
1 Innledning

Dette er en todelt oppgave, der gruppa har utarbeidet en datasamling og en sykepleieplan med utgangspunkt i en case (vedlegg 1). Casen beskriver en mann på 64 år som har fått konstatert diagnosen Apoplexia Cerebri
.

I denne oppgaven vil jeg ta for meg tre av pasientens behov for sykepleie i sykepleieplanen (vedlegg 1) og begrunne valgte tiltak med utgangspunkt i hovedemne 1 og 2. Jeg vil bruke Hendersons sykepleieteorier og viser til hennes teori gjennom oppgaven.  

Tilslutt vil jeg reflektere over betydningen av sykepleieprosessen som arbeidsredskap.

1.1 Presentasjon av tema

Jeg har valgt å se nærmere på pasientens behov for sykepleie knyttet til mobilisering, dysfagi
 og afasi
. Dette er ofte kjente problem for denne pasientgruppen og pasientene har ofte hjelpebehov knyttet til dette (Prosjektet Vestfold).  Felles er at trening har en god effekt. Jo tidligere en kan komme i gang med trening, jo større sjanse har en i å lykkes med rehabiliteringen (Jacobsen m/flere, 2006). Det krever mye arbeid av pasienten, men også av omgivelsene, og det krever riktig sykepleie fra helsepersonell. Jeg har valgt å se nærmere på disse hjelpebehovene fordi jeg synes disse er interessante i utøvelsen av sykepleie til pasienten i casen.

1.2 Forklaringer til oppgaven

Jeg har gjort noen små endringer knyttet til sykepleieplanen da jeg i ettertid ser at sykepleieplanen er mangelfull. Endringene står i kursiv. Jeg har klipt ut deler av sykepleieplanen. Fullstendig sykepleieplan finnes i vedlegg 1.

2 Sykepleieteoretisk perspektiv

Jeg vil presentere noe av Virginia Hendersons teori for å illustrere hvilket sykepleiefaglig perspektiv denne oppgaven skrives ut fra.

2.1 Virginia Hendersons teori

Hendersons ideer har hatt stor innflytelse på flere av de senere sykepleieteoriene (Kirkevold, 2003). Hennes sykepleietenkning impliserer en trinnvis og logisk tilnærming til pasientens problem. Datasamlingen foretas for å kartlegge pasientens behov for sykepleie. Tiltakene planlegges og iverksettes, og sykepleieren kompenserer for ressurssvikten ved å assistere pasienten i utførelsen av nødvendige gjøremål som kan dekke grunnleggende behov (Kristoffersen, 2000).

Henderson beskriver hva som er sykepleierens funksjon-eller ansvarsområde: 

”Sykepleierens særegne funksjon er å hjelpe personen, syk eller frisk, i utførelsen av de gjøremål som bidrar til god helse eller helbredelse( eller til fredfull død …)” (Kirkevold, 2003, s. 101).

Henderson viser blant annet tre aspekter i sin teori: Noen gjøremål er viktige for helse, helbredelse og fredfull død. Hun sier at personer normalt er aktive og selvstendige overfor disse gjøremålene og at sykepleie er gjenvinnelsen av selvstendighet for pasienten, evt. fredfull død dersom det er uunngåelig. Hun hevder at ulike faktorer påvirker de grunnleggende behovene og personens evne til å møte dem. Dette kan være faktorer som sosiokulturell bakgrunn, fysiske og psykiske krefter, vilje og motivasjon og alder (Kirkevold, 2003).

3 Pasientens behov for sykepleie

Casen beskriver en forholdsvis ung mann. Hovedmålet for pasienten bør være å gjøre konsekvensene av sykdommen så små som mulig. Med dette mener jeg at målet for pasienten må være å trene/gjenvinne, så godt det lar seg gjøre, evnen til å utføre aktiviteter som gir mening for denne pasientens liv. Dette er i tråd med det Henderson beskriver i sine teorier (Kristoffersen, bind 1, 2000). Han har et langt liv igjen og det er ønskelig at han kan leve et rikt liv, til tross for de endringene sykdommen krever.

Gjennomgående mener jeg informasjon/veiledning er en viktig kilde til god sykepleie. Pasienten trenger informasjon/veiledning for å forstå behovene han selv har og informasjon om hvordan han kan angripe utfordringene knyttet til disse behovene. Det er også viktig å inkludere pårørende. Det er de som kjenner pasienten best. Henderson trekker i liten grad pårørende inn i sin sykepleietenkning, selv om hun nevner at de er en viktig ressurs i rehabiliteringen fordi de kjenner pasienten best (Kristoffersen, bind 1, 2000). 

Jeg nevner dette fordi jeg opplever at pårørende og informasjon/veiledning er viktige elementer i alle deler av sykepleien til pasienten, og blir viktige under alle punktene jeg har valgt.

3.1 Afasi

3.1.1 Kommentar

Å hindre pasienten i å oppleve frustrasjon, vil i utgangspunktet være et mål som blir vanskelig å nå. Det vil være en helt naturlig del i sykdomsforløpet at en slagpasient opplever frustrasjon. Vår jobb bør være at vi kan gjøre hverdagen mindre frustrerende knyttet til blant annet kommunikasjonsituasjoner. Gode tiltak er en forutsetning for å gjøre dagene til denne pasienten mindre frustrerende.

3.1.2 Sykepleieplan

	Behov

· Hjelp til å bedre sin afasi
	Mål:

· Hindre frustrasjon knyttet til afasi

· Oppleve mestring


	Tiltak:

· Gi korte og tydelige beskjeder. Se til at pasienten har forstått det som blir sagt

· Anerkjenne pasientens forsøk på å kommunisere

· Gi pasienten anledning til å skrive ned evt. beskjeder

· Tilby logoped




3.1.3 Begrunning

Casen beskriver at pasienten har en uttalt afasi, hjerneslaget har rammet språkområdet. Taleevnen kan svikte helt eller delvis. For denne pasienten har taleevnen sviktet helt. Den første tiden etter et hjerneslag ser en ofte en stadig bedring av språkfunksjonen (Almås, 2005).

Når en person mister evnen til å  kommunisere med omverdenen, oppleves det som regel som svært vanskelig. Sosialt samvær kompliseres. En klarer ikke å gjøre seg forstått via språket, og mange får reaksjoner som angst, aggresjon, og likegyldighet. Mange opplever seg selv som mindreverdige og hjelpeløse (Almås, 2005).

Pasienten i casen, er etter min mening på et tidlig stadie i sykdomsforløpet. Foreløpig vet en ikke med sikkerhet om problemene er permanente eller forbigående. Som sykepleier må en se behovet som finnes her og nå, og utarbeide tiltak som er rettet mot disse behovene. En pasient med afasi kan ha problemer med å forstå muntlige beskjeder og oppfatte en sammensatt beskjed. Det er mange pasienter som ikke har evnen til å skrive etter et hjerneslag (prosjektet vestfold). Casen sier ikke noe om pasienten mestrer å skrive. Både for kartlegging, men også fordi det har en høy nytteverdi når språket ikke er tilstede, er motivasjonen for å velge at pasienten skal få anledning til å skrive ned evt. beskjeder som et tiltak i sykepleieplanen. 

God sykepleie til pasienten er å bruke klart og tydelig språk, gi korte beskjeder og forsikre seg om at han har forstått det som blir sagt (Almås, 2005). Målet er å hindre at pasienten opplever avmakt og frustrasjon. Ved å bruke korte og tydelige setninger, sikrer en at pasienten kan få med seg det som blir sagt. Ved å stille et og et spørsmål, der pasienten har anledning til å svare ja/nei evt. riste på hode/nikke, kan en sikre en enkel form for kommunikasjon som pasienten mestrer (Eide, 2004). Å vise med kroppspråket at en er imøtekommende, interessert og har en vennlig innstilling, vil antakelig få pasienten til å føle seg trygg og at han blir tatt på alvor. Sykepleieren viser pasienten empati gjennom sin væremåte, som er et grunnleggende prinsipp i utførelsen av god sykepleie (Kristoffersen, bind 1, 2000). Når en som sykepleier imøtekommer pasientens behov på denne måten, vil antakelig pasienten oppleve en form for mestring i den situasjonen han er i. Dette kan på flere måter virke positivt og mindre frustrerende. På denne måten legger sykepleieren til rette for at pasienten også kan føle seg trygg på sykepleieren. Det skaper tillit, og pasienten kan mobilisere kreftene sine på andre viktige ting. Dessuten kan trygghet og tillit legge grunnlag for at pasienten tør å øve opp språket i møte med sykepleieren. At sykepleieren anerkjenner disse forsøkene kan være viktige tiltak i arbeidet mot et høyere mål. 

Logoped er en spesialist som arbeider blant annet med talevansker (Nylenna, 2004). Dette er en viktig ressurs å trekke inn i sykepleien til en pasient med afasi. Logopeden kan kartlegge problemet, gi god veiledning i teknikker og kan være med på opptrening av språket (Almås, Bind 2, 2005).

Virginia Henderson sier at vi som sykepleiere skal hjelpe pasienten til å gjenvinne evnen til å dekke sine egne grunnleggende behov på egenhånd (Kirkevold, 2003). For at denne pasienten skal kunne gjenvinne evne til å kommunisere verbalt, krever det real innsats av pasienten. Det å oppleve mestring, fremmer læring, som igjen skaper motivasjon. Det krever at pasienten har fysiske og psykiske krefter til å gjennomføre det som kreves (Kirkevold, 2003). Samtidig er det et avgjørende moment hvor restituert pasienten kan bli utifra utfallet av sykdommen.

Det er svært viktig å gi all informasjon flere ganger, også til pårørende. Å bli akutt kritisk syk oppleves som svært kaotisk og utrygt. Dette kan påvirke konsentrasjonsevnen til pårørende og pasienten, noe som kan redusere mottakeligheten for informasjon. På denne måten blir den informasjonen som gis og på hvilke måte informasjonen gis på svært avgjørende for pasienten og pårørende (Almås, Bind 2, 2005).
 Jeg ser hvor komplekst det er å gi grundig og god sykepleie til en pasient med afasi. Tiltakene som er valgt er bare noen få viktige tiltak, mot et større mål. Sammen med utfallet av sykdommen, ser jeg at også samspillet mellom pasienten og sykepleieren/hjelpeapparatet står sentralt i hvor godt restituert pasienten kan bli.
3.2 Mobilisering

3.2.1 Kommentar

Under dette kapittelet vil jeg konsentrere meg om mobilisering generelt. Derfor velger jeg å ikke gå grundigere inn i problematikken rundt observasjoner knyttet til neglect og hvordan det er viktig å gi god veiledning om bevegelsesmønsteret knyttet til pasientens høyresidig lammelse, på tross av at dette er en viktig del av opptreningen.
3.2.2 Sykepleieplan

	Behov:

· Mobiliseres til fysisk aktivitet, opptrening av høyre side


	Mål:

· Trene for å gjenvinne evner til å utføre handlinger knyttet til ADL


	Tiltak:

· Tilby fysioterapi. Veiledning og informasjon om nødvendigheten av å trene

· Veilede pasienten til riktig bevegelsesmønster mtp lammelsene. 

· Være obs på evt. neglect

· Følge eget treningsopplegg fra fysioterapeut

· Involvere pårørende


3.2.3 Begrunning

Tidlig aktivisering etter et hjerneslag er et viktig tiltak innen akuttmedisin og rehabilitering. Dette bidrar til at pasienten raskere gjenvinner et best mulig funksjonsnivå. Samtidig  forebygger en nye tromboser/embolier og lungekomplikasjoner. Pasientens funksjon og grad av gjenvinning av tapte funksjoner varierer sterkt. Skadens omfang og plassering, situasjonen før sykdommen, andre helseproblemer, er forhold som spiller inn (prosjektet Vestfold). 

Virginia Henderson sier at sykepleieren skal assistere pasienten der pasienten ikke klarer å utføre handlinger knyttet til sine grunnleggende behov (Kirkevold, 2003). Derfor blir det viktig at vi som sykepleiere lar pasienten utføre de handlingene han klarer selv, og hjelpe/assistere der pasienten ikke får det til. Det kan for eksempel være at pasienten mestrer å vaske seg i ansiktet og på overkroppen. God sykepleie er da å gi rom for at pasienten utfører disse handlingene selv, og bistår pasienten der han selv ikke strekker til.

Vi har valgt å knytte inn fysioterapeut
 som tiltak for å mobilisere pasienten. Fysioterapeuten kan kartlegge behovet og utarbeide en individuell treningsplan. Fysioterapeuten er profesjonell og har god kunnskap om hvilke øvelser som er viktige og riktige for den enkelte pasient. På denne måten kan vi kvalitetssikre sykepleien til pasienten  (Prosjektet Vestfold).

Pårørende er en viktig støttespiller i mobiliseringen. Det blir derfor viktig å involvere dem og gi informasjon og opplæring i hvilke øvelser/teknikker som er riktige å bruke. Pårørende er ofte usikre i en slik situasjon. Derfor er det viktig at også de får veiledning og informasjon og inkludere dem som en viktig ressurs for pasienten (Prosjektet Vestfold).

3.3 Dysfagi

3.3.1 Kommentar

Etter gjennomgang av sykepleieplanen ser jeg at gruppa har uttrykt pasientens hjelpebehov mindre tydelig enn ønsket. Derfor har jeg valgt å endre ordlyden noe.

3.3.2 Sykepleieplan

	Behov

· Hjelp til å spise/drikke med tanke på svelgevansker


	Mål:

· Lindre ubehag, forebygge komplikasjoner/

(eks.aspirasjonspneumoni)


	Tiltak:

· Sørge for grundig undersøkelse og kartlegging av svelgvanske

· Gi informasjon om mulige teknikker og kostveiledning

· Tilby mat og drikke tilpasset pasientens kostnivå

· Viktig med høy og komfortabel sittestilling




3.3.3 Begrunning

En pasient kan ha større eller mindre problemer knyttet til svelging. En viktig regel bør være at en ikke gir mat/drikke pr. os før svelgefunksjonen er kartlagt. Dette bør skje i løpet av de 24 første timene etter innleggelse (Almås, Bind 2, 2005). 

Henderson beskriver at sykepleieren skal hjelpe pasienten til å spise/drikke tilstrekkelig (Kirkevold, 2003). Jeg oppfatter at pasienten har blitt utredet, og det er konkludert med at han har moderate svelgvansker. God sykepleie blir dermed å tilby mat på riktig kostnivå for å hindre komplikasjoner. Følgene kan være at pasienten ikke klarer å spise og dermed blir underernært dersom kostnivået ikke tas hensyn til. Dette  forplanter seg i hele pasientens situasjon (motivasjonen påvirkes, overskudd til trening/aktiviteter forsvinner osv.) (mekki, 2004). I sykepleieplanen er aspirasjonspneumoni et eksempel på komplikasjoner en ønsker å forebygge. Denne tilstanden kan inntreffe dersom pasienten aspirerer mat til luftveiene. Dette er uheldig med tanke på at rehabiliteringsprosessen forsinkes og det skaper unødvendig ubehag for pasienten (prosjektet vestfold).

Det er viktig å tilrettelegge slik at pasienten får optimale forhold når han spiser/drikker. Det er viktig med en god og riktig sittestilling. Pasienten bør sitte høyt med overkroppen og sitte en stund etter endt måltid (Dette for å hindre aspirering til lungene). Han bør få veiledning der det trengs (Almås, Bind 2, 2005). Det er viktig å observere matsituasjonen. Dette er ikke nevnt som tiltak. Slik jeg oppfatter det er observasjon basis for all god sykepleie. En kan få mye informasjon gjennom å observere under et måltid. En kan observere hvordan pasienten håndterer maten, mangelfull konsentrasjon, om pasienten klarer å tilpasse en munnfull, for å nevne noe. På denne måten kan vi få en rekke informasjon om for eksempel pasientens forståelse eller neglect gjennom observasjoner i matsituasjonen (Almås, Bind 2, 2005).

4 refleksjon over sykepleieprosessen som arbeidsredskap

En sykepleieprosess er en arbeidsprosess som beskriver et overordnet tanke- og handlingsmønster (Kristoffersen, bind 2, 2002). Den bidrar til systematikk og struktur for planlegging av sykepleie. Det er en metode som går fram og tilbake mellom vurdering, handling, revurdering, utifra samhandling med pasienten (Moen m/flere, 2002).

Jeg opplever at dette er et viktig redskap for å kunne gi god sykepleie. Erfaringsmessig har jeg opplevd hvordan sykepleieprosessen utføres i praksis både på sykehus og sykehjem. Det er mange som jobber i helseinstitusjoner, og for at pasienten skal oppleve kontinuitet i sykepleien, er det viktig at sykepleien samkjøres. Dette kan en få til når en dokumenterer. 

En god datasamling/sykepleieplan er verdifull for pasienten, fordi pasienten får være delaktig i å utarbeide planen slik at pleien blir individuell. Samtidig vil en godt gjennomført sykepleieprosess være et godt grunnlag for tverrfaglig samarbeid mellom ulike yrkesgrupper. På denne måten kvalitetssikrer sykepleieren sykepleien som gis til den enkelte pasient.

Kvalitetsutvikling og kvalitetssikring er prosesser i endring for å kunne tilfredsstille det økende kravet om dokumentasjon (Knutstad, 2006). Som helsepersonell har du selv ansvar for de handlinger du utfører. Den strenge kontrollen om dokumentasjon er et viktig verktøy for å beskytte pasienten, men også for å beskytte en selv som helsearbeider (Moen m/flere, 2002). Å bli god i å bruke sykepleieprosessen som arbeidsredskap kvalitetssikrer den sykepleien en gir til sine pasienter, og en utfører samtidig sykepleie i tråd med regelverket. 

Det kan være krevende i en stressende hverdag å gjennomføre en optimal dokumentasjon. Ofte kan en se mangelfulle eller lite oppdaterte pleieplaner. Hva kan være årsaken til dette? Mange vil kanskje peke på tidspress som en faktor eller korte institusjonsopphold? Kan det være at dokumentasjon er svært tidkrevende og krever at sykepleieren må prioritere andre viktige oppgaver? Eller handler det rett og slett om sykepleierens arbeidsmoral og respekt for det yrke en utøver?

4.1 Konklusjon

Dersom jeg som framtidig sykepleier er bevisst på hvor godt redskap en godt gjennomført sykepleieprosess kan være og har kunnskap om dokumentasjonsplikten, vil dette legge grunnlag for å lykkes i å utøve god sykepleie.

� Også kalt hjerneslag eller cerebralt insult, skyldes som regel sykdom i hjernens eller halsens arterier. Årsaker til sykdommen kan være blant annet blødning eller trombose ( Jacobsen, 5.opplag 2006).


� Svelgeproblemer


� språkproblemer


� Aktiviteter i dagliglivet


� Halvsidig uoppmerksomhet


� Autorisert helsepersonell som utøver fysioterapi – behandlingsformer som omfatter trening (Nylenna, 2004)

